Kommissorium for tværsektoriel arbejdsgruppe til revidering af samarbejdsaftalen om patienter med uhelbredelig livstruende sygdom og forventet kort levetid i Region Syddanmark

 – tilrettet september 2018

|  |  |
| --- | --- |
| Afdeling: Tværsektorielt samarbejde |  |
| Journal nr.:  |  |
| Dato: 26. september 2018 |  |

**Baggrund**

Det Administrative Kontaktforum besluttede på møde den 22. juni 2017, at Følgegruppen for Behandling og pleje skal se på behovet for tværsektoriel opfølgning i Region Syddanmark i forhold til Sundhedsstyrelsens anbefalinger for den palliative indsats, når den foreligger i en revideret udgave.

Sundhedsstyrelsens anbefalinger for den palliative indsats udkom i december 2017, og Følgegruppen har i forlængelse heraf vurderet, at Samarbejdsaftalen om patienter med uhelbredelig livstruende sygdom og forventet kort levetid i Region Syddanmark skal revideres. Arbejdet skal tage afsæt i Sundhedsstyrelsen anbefalinger samt gældende lovgivning på området. Sundhedsstyrelsens kommende anbefalinger for palliative indsatser til børn, unge og deres familier skal også indgå som afsæt for arbejdsgruppens arbejde.

Samarbejdsaftalen om patienter med uhelbredelig livstruende sygdom og forventet kort levetid i Region Syddanmark skal sikre sammenhængende forløb for patienter, for hvem palliative problemstillinger kræver tværfaglig og tværsektoriel indsats. Aftalen skal facilitere samarbejdet mellem primær- og sekundærsektoren ved at beskrive krav til samarbejde, kommunikation og patientinformation.

**Arbejdsgruppens formål**

Aftalen skal fremadrettet bidrage til at sikre et ensartet kvalitets- og serviceniveau på tværs af sygehuse og kommuner for gruppen af patienter, som er målet for samarbejdsaftalen.

**Opgaver**

1. Den overordnede opgave er at revidere samarbejdsaftalen med afsæt i gældende lovgivning på området og Sundhedsstyrelsens anbefalinger for den palliative indsats, samt styrelsens kommende anbefalinger for palliative indsatser for børn, unge og deres familier.
2. Arbejdsgruppen kan med afsæt i Sundhedsstyrelsens anbefalinger anbefale at udvide gruppen af patienter, som er målet for samarbejdsaftalen.
3. Arbejdsgruppen kan anbefale supplerende indsatser f.eks. fælles vurderingsskema på tværs af sektorer.
4. Arbejdsgruppen skal udarbejde en implementeringsplan og implementeringsbrev til relevante parter.
5. Det er målsætningen, at SOF'erne bruges aktivt til at implementere aftalen således, at der ikke skal laves særskilte aftaler med alle kommuner.
6. Arbejdsgruppen skal komme med et bud på tidspunktet for og indholdet i en evaluering af aftalen.

**Sammensætning af arbejdsgruppen**

Arbejdsgruppens sammensætning skal mønstre både fagligt og organisatorisk kendskab til patientgruppen i både primær og sekundærsektoren.

*Regionale repræsentanter*

Der udpeges fire repræsentanter en fra hver af fra Region Syddanmarks somatiske sygehusenheder med fagligt og organisatorisk kendskab til palliative patientforløb og tværsektorielt samarbejde. I udpegningen skal der sikres repræsentation fra sygehusenes palliative teams, det lungemedicinske og kardiologiske speciale.

Derudover udpeges der én repræsentant fra det regionsdækkende Pædiatrisk Palliativt Team (fra H.C. Andersen Børnehospital OUH).

*Kommunale repræsentanter*

Der udpeges fire kommunale repræsentanter med praktisk og organisatorisk kendskab til den kommunale hjemmepleje og palliative indsats.

*Repræsentant fra almen praksis*

Der udpeges en repræsentant fra almen praksis igennem PLO Syddanmark.

*Repræsentant fra hospices*

Der udpeges en repræsentant fra en af de fem hospicies i Region Syddanmark.

*Formandskab*

Formandskabet deles mellem region og kommune og er inkluderet i ovennævnte sammensætning og fordrer repræsentation på ledelsesniveau.

*Sekretariatsbetjening*

Arbejdsgruppen sekretariatsbetjenes af et delt sekretariat bestående af henholdsvis en regional (fra Tværsektorielt samarbejde) og en kommunal sekretær og suppleres med en regional ressourceperson indenfor den koordinerende palliative indsats (fra Region Syddanmark).

**Reference**

Følgegruppen for Behandling og pleje følger revideringsarbejdet og godkender den reviderede samarbejdsaftale inden, at den forelægges Det administrative Kontaktforum med henblik på endelig godkendelse.

**Tidsplan og milepæle**

Nedenfor ses tids- og procesplan for arbejdet.

| **Dato**  | **Aktivitet**  |
| --- | --- |
| Oktober 2018  | Frist for udpegelse af repræsentanter til arbejdsgruppen  |
| December 2018  | 1. møde  |
| Januar 2019 | 2. møde |
| Februar 2019 | 3. møde |
| Marts 2019 | Følgegruppen for Behandling og pleje  |
| April 2019 | Det Administrative Kontaktforum  |
| Maj 2019  | Udsendelse til relevante parter Opstart implementering |

|  |  |
| --- | --- |
|  |  |